নিজস্ব প্রতিবেদন: শোভন চট্টোপাধ্যায় মন্ত্রিত্ব হারাতেই পরিবেশ দফতরের পদ ছাড়লেন বৈশাখি বন্দ্যোপাধ্যায়। শুক্রবার দফতরের আধিকারিকদের কাছে তিনি পদত্যাগপত্র পাঠিয়েছেন বলে নবান্ন সূত্রের খবর। একই সঙ্গে পরিবেশ দফতরের নতুন দায়িত্বপ্রাপ্ত শুভেন্দু অধিকারীকে শুভেচ্ছা জানিয়েছেন তিনি।  গত সপ্তাহে রাজ্য মন্ত্রিসভার রদবদলে পরিবেশ মন্ত্রক শোভন চট্টোপাধ্যায়ের কাছ থেকে নিয়ে শুভেন্দু অধিকারীকে দায়িত্ব দেন মুখ্যমন্ত্রী। এর পরই শুরু হয় পরিবেশ দফতরের বিশেষ কমিটির সদস্য হিসাবে বৈশাখি বন্দ্যোপাধ্যায়ের ভবিষ্যত নিয়ে জল্পনা শুরু হয়। এরই মধ্যে দফতরের আধিকারিকদের সঙ্গে বৈঠকে বসেন নতুন মন্ত্রী শুভেন্দু। তিনি জানান, দফতরের বিশেষ ওই কমিটি নতুন করে সাজাবেন তিনি। সেখানে স্থান পাবেন পরিবেশ বিশেষজ্ঞ ও পরিবেশপ্রেমীরা।